**Tekijät: Otto Jahnukainen, Jani Suoranta**

**Pelin nimi: Kinkkuhefe**

**Pelaajien lukumäärä: 1**

**Pelin taustatarina:**

**Opiskelija-alennuksia hyödyntäen olet ottanut tavaksi käydä aina Siwassa ostamassa ruokaa. Nyt tammikuun lopulla olet taloudellisesti heikoilla jäillä, sillä helmikuun neljänteen päivään on aikaa vielä reilu viikko. Koulun ruokalassa on ollut tarjolla lähinnä mustakitaturskasta valmistettuja kalapuikkoja, joita syöt terveydellisistä syistä vain kerran päivässä. Kehosi kuitenkin huutaa proteiinia ja onneksesi rakkaasta lähimmästä kaupastasi Siwasta löytyy vielä tammikuun 27. päivä pakastimesta joulukinkkuja. Kävelet ensin pakastimen ohi ja toteat hiljaa mielessäsi "ei ikinä", mutta lihatiskin naudan jauhelihan hinnat nähdessäsi alat hiljalleen valua takaisin kohti ensimmäistä pakasteallasta.**

**Ostamasi kinkku on nyt kotonasi keittiön pöydällä, mutta sen keitto-ohjeet paketin kyljestä ovat haalistuneet pitkän säilytyksen aikana. Alat muistelemaan jouluja mummolassa, jolloin kinkku oli aivan viimeisen päälle. Pöydälläsi on nyt erinäisiä tuotteita, joista pitäisi löytää oikeat kinkun sekaan. Pienenä pöytä oli niin korkealla, että et nähnyt mitä kinkun sekaan lopulta päätyi. Luotat nyt omaan intuitioosi.**

**Pelin idea ja tavoitteet:**

**Kaupasta haettu kinkku on pöydällä keittiössä ja tavoitteesi on paistaa siitä mahdollisimman maistuva. Tämä onnistuu hyödyntämällä reseptejä, valitsemalla lämpötila uunista ja pitämällä kinkkua sopivan aikaa uunissa.**

**Paisto on onnistunut, kun kinkku on uunissa sopivan aikaa oikeilla mausteilla.**

**Miten peli etenee:**

**Ensimmäisenä valitset mitä aineksia haluat laittaa kinkun päälle. Valittuasi aineksen päätät laitatko desin, ruokalusikallisen vai teelusikallisen kyseistä tuotetta. Laitettuasi viittä eri ainesta kinkkuun tulee välikatsaus miltä kinkku näyttää. Käännät uunin säätönapista lämpötilan kinkulle. Laitat kinkun uuniin painamalla Paista kinkku nappia, päätät munakellosta kääntämällä kuinka kauan kinkku on uunissa. Munakellon piristessä otat kinkun pois uunista ja voit painamalla Syö kinkku nappia syödä kinkun. Kinkun syötyäsi tulee arvio ruutuun, joka kertoo kuinka hyvin onnistuit. Peliä voi jatkaa painamalla nappia Käy ostamassa uusi kinkku.**

**Pelin oliot:**

**- Pelissä on eri aineksia, jotka vaikuttavat toisiinsa pelin loppuvaiheessa, kun kinkku on tullut uunista. Aineksien käytöstä saa pisteitä jos ne kinkkuun kuuluvat. Jos ne eivät siihen kuulu niin ei tule pisteitäkään.**

**- Munakello on ajastin, joka määrittää tuleeko kinkusta jäinen, raaka, kypsä, ylikypsä vai kuiva. Munakellosta käännetään aika.**

**- Kinkku itsessään. Tämän päälle tulee ainekset**

**- Uunin lämpötilan säätönappi. Säätää lämpötilan, jossa kinkku paistetaan**

**- "Paista kinkku", "Käy ostamassa uusi kinkku", "Syö kinkku"**

**Aikataulu:**

**2.2. suunnitellaan miten aloitetaan ja miten tehdään pelin visuaalista puolta**

**Ensimmäisenä tehdään aloitusruutu siitä miltä keittiö näyttää.**